
APURAHAN HAKIJAN OHJE
1. Apurahojen myöntämisen pääperiaatteet
Vamlas myöntää apurahoja vammaisille ja pitkäaikaissairaille lapsille ja alle 30-vuotiaille nuorille opintoihin, harrastuksiin ja sellaisiin harrastus- ja apuvälineisiin, joita hakijalle ei ole myönnetty julkisista varoista, kuten esimerkiksi Kelasta, kunnasta, hyvinvointialueelta tai vakuutusyhtiöstä. Apuraha voidaan myöntää myös ryhmälle, kuten esimerkiksi joukkueelle tai harrastusryhmälle.

Apuraha voidaan myöntää hakijalle yhden kerran kolmen peräkkäisen kalenterivuoden aikana. Esimerkiksi jos hakija on saanut apurahan vuonna 2024, seuraavaa apurahaa voi hakea 2027.

2. Kuka voi hakea?
Apurahaa voi hakea lapsi tai nuori itse, alle 18-vuotiaan huoltaja tai yli 18-vuotiaan valtuuttama henkilö. Apurahoja ei myönnetä järjestöille tai muille vastaaville yhteisöille. Apurahaa voidaan kuitenkin hakea harrastusryhmälle tai joukkueelle. Tällöin apurahan maksunsaajana voi olla rekisteröity yleishyödyllinen toimija. Apurahaa voi hakea vamman tai pitkäaikaissairauden perusteella. Pitkäaikaissairaudella tarkoitetaan kroonista tai pitkäkestoista sairautta tai pysyvää tilaa, joka vaatii säännöllistä seurantaa, hoitoa tai lääkitystä yli kuuden kuukauden ajan. Hakemuksen liitteeksi ei tarvita lääkärintodistusta tai muita todistuksia. Hakemuksessa tulee kuitenkin kuvata, miten vamma tai sairaus vaikuttaa hakijan toimintaan ja arkeen sekä miten ja milloin se on todettu. Tarvittaessa säätiö voi pyytää lisätietoja. 

3. Apurahojen käyttötarkoitus
Hakijan tulee hakulomakkeessa kuvata lyhyesti ja selkeästi, mihin tarkoitukseen apurahaa hakee ja mitkä ovat tiedossa olevat tai arvioidut kustannukset. Apurahaa voi hakea esimerkiksi:

· taide-, liikunta- ja muihin harrastuksiin,
· opiskeluun, opiskelijavaihtojen matkakuluihin tai muuhun oppimista edistävään toimintaan,
· työllistymismahdollisuuksien tukemiseen ja näihin liittyviin apuvälineisiin ja tarvikkeisiin, 
· kuntoutumista edistävään toimintaan, 
· elinoloja tai elämänlaatua parantavaan tekemiseen tai yksinäisyyttä vähentävään toimintaan tai
· harrastuksiin ja kilpaurheiluun liittyviin kotimaan tai ulkomaan matkakuluihin.

Seuraaviin käyttötarkoituksiin emme myönnä apurahoja:
· lomamatkoihin 
· luokkaretkien kustannuksiin 
· palkkakustannuksiin 
· terapiakustannuksiin 
· jo syntyneisiin kuluihin 
· tarkoituksiin tai välineisiin, jotka selkeästi kuuluvat oppilaitosten, kuntien, hyvinvointialueiden tai muun julkisen palvelujärjestelmän vastuulle.

4. Perustelut
Hakemuksessa tulee perustella, miten apuraha tukee hakijan arkea ja osallisuutta, edistää yhdenvertaisuutta, vähentää yksinäisyyttä tai parantaa mahdollisuuksia opinnoissa tai työllistymisessä. Hakemukseen voi liittää hakijan tuntevan tahon suosituksen. Mikäli apurahaa haetaan apuvälineen hankkimiseksi, tulee hakijan osoittaa, ettei hänelle ole myönnetty ko. välinettä julkisista varoista. Osoituksena käy esimerkiksi Kelan tai hyvinvointialueen päätös.

Mikäli apurahaa haetaan tietotekniikan hankkimiseen, on tärkeää perustella, miksi ja miten haettava teknologia edistää hakijan osallisuutta, oppimista tai työllistymistä. Perusteluissa on hyvä tuoda esiin tietotekniikan erityisluonne liittyen hakijan vammaan tai sairauteen. 

5. Apurahojen määrä
Yhdelle hakijalle myönnetyn apurahan suuruus on tyypillisesti korkeintaan noin 1000 euroa. Apuraha voidaan myöntää myös ryhmälle tai esimerkiksi joukkueelle, jolloin kokonaissumma voi olla suurempi. Apurahaa voidaan myöntää enintään hakemuksessa ilmoitettu euromäärä.

6. Hakijan tiedot
Hakulomakkeessa on selvästi ja huolellisesti täytettävä sekä hakijan että mahdollisen huoltajan tai muun edustajan henkilö- ja yhteystiedot. Säätiö on pääsääntöisesti yhteydessä hakijaan sähköpostitse ja/tai puhelimitse. 

7. Hakuajat ja päätös apurahan saamisesta
Apurahoja voi hakea kaksi kertaa vuodessa. Kevään hakuaika on huhtikuussa ja syksyn hakuaika lokakuussa. Tarkat hakuajat julkaistaan Vamlasin verkkosivuilla. Säätiö voi pyytää hakijalta lisäselvityksiä hakemukseen. Vamlasin hallitus tekee päätöksen apurahatoimikunnan esityksestä kokonaisharkinnan ja määrärahojen puitteissa hakuajan päättymistä seuraavassa kokouksessa. Hallitus käsittelee hakemukset anonyymisti. Hakijoille ilmoitetaan mahdollisimman pian kokouksen jälkeen sähköpostitse tehdystä päätöksestä. Säätiö ei perustele kielteisiä apurahapäätöksiä.

